C 342/210
DA
Den Europæiske Unions Tidende
6.9.2022
Torsdag den 17. februar 2022
103. understreger behovet for fortsat engagement og dialog mellem EU og alle interessenter i modtagerlandene, navnlig civilsamfundsorganisationer og fagforeninger, samt for yderligere forbedringer af gennemsigtigheden og overvågningen for at sikre, at GSP-ordningen opfylder målet om bæredygtig udvikling og god regeringsførelse;
Digitale teknologier
104. understreger den vigtige rolle, som digitale teknologier har spillet, navnlig under covid-19-pandemien; understreger, at disse teknologier fortsat vil blive implementeret i hele verden i perioden efter pandemien, og at de bør reguleres på passende vis for at udnytte deres styrke og samtidig undgå nogen som helst negativ indvirkning på menneskerettighederne; understreger navnlig, at det er vigtigt at sikre effektive garantier for retten til privatlivets fred og databeskyttelse i de sundhedsrelaterede systemer til masseovervågning og at sikre proportionalitet ved anvendelsen heraf, som også bør være tidsbegrænset; understreger den åbenlyse risiko for, at overvågningsteknologier anvendes uhensigtsmæssigt mod menneskerettighedsforkæmpere, oppositionsledere, journalister, civilsamfundet og andre, ikke mindst fordi sådanne teknologier udgør en alvorlig hindring for forsvaret af menneskerettighederne, en risiko for privatlivets fred og ytringsfriheden og en alvorlig trussel mod demokratiske institutioner; opfordrer EU til hurtigst muligt at udarbejde en solid lovgivningsmæssig ramme på dette område for at sikre, at anvendelsen af disse teknologier er i overensstemmelse med internationale menneskerettighedsstandarder; opfordrer EU og dets medlemsstater til at sikre fuldt behørig omhu i forbindelse med menneskerettigheder og korrekt undersøgelse af eksport af europæisk overvågningstek­ nologi og teknisk bistand; opfordrer EU og dets medlemsstater til at samarbejde med tredjelandes regeringer om at sætte en stopper for undertrykkende lovgivningspraksis vedrørende cybersikkerhed og terrorbekæmpelse; opfordrer EU til at tage initiativ til at fremme et øjeblikkeligt globalt moratorium for salg, overførsel og brug af spionsoftware;
105. noterer sig fordelene ved den øgede brug af kunstig intelligens, men understreger, at teknologierne skal udvikles, udbredes og anvendes under meningsfuldt menneskeligt tilsyn, i fuld gennemsigtighed og ved at sikre ansvarlighed og ikkediskrimination, navnlig for at undgå både partiskhed i automatiske beslutninger og brud på databeskyttelsen;
106. understreger den afgørende rolle, som sociale platforme spiller med hensyn til at fremme ytrings- og organisationsfrihed, men understreger behovet for passende sikkerhedsforanstaltninger for at forhindre manipulation eller uberettiget begrænsning eller helbredelse af brugerindhold, herunder automatiseret censur, på den ene side og spredning af hadefuld tale, falske nyheder, desinformation og bevidst skadeligt indhold på den anden side; opfordrer EU til at foreslå metoder til at lette menneskerettighedsforkæmperes arbejde online og fremme anerkendelsen af, at debatten om menneskerettigheder bør fremmes og beskyttes under alle omstændigheder; glæder sig over, at der er vedtaget nye EU-regler om kontrol med eksport, mæglervirksomhed, teknisk assistance, transit og overførsel af teknologier med dobbelt anvendelse;
107. understreger, at demokratiet står over for stigende trusler gennem skjult udenlandsk finansiering, desinformation og anden indblanding online, og understreger, at internettet og cyberspace i de autoritære stater ofte er det eneste område uden statslig kontrol og censur af menneskerettighedsforkæmpere, frie medier og prodemokratisk opposition; opfordrer Kommissionen og Rådet til at styrke EU's reaktion og arbejde hen imod indførelse af internationale beskyt­ telsesforanstaltninger mod desinformation, cyberangreb og andre hybride trusler fra ondsindede udenlandske aktører, der forsøger at undergrave samfundets modstandsdygtighed og demokratiske processer i hele EU, i vores nabolande og uden for EU; understreger behovet for mere offentlig støtte til forskning i nye metoder til at imødegå udbredelsen af falske nyheder;
Dødsstraf, tortur og andre former for mishandling
108. gentager sin stærke modstand mod dødsstraf, som er en grusom og uigenkaldelig straf, og opfordrer EU til at intensivere sine bestræbelser på at fremme en universel afskaffelse; understreger, at der i 2020 opstod en positiv tendens i retning af et moratorium for henrettelser med henblik på fuldstændig afskaffelse af dødsstraffen, idet 123 stater stemte for FN's Generalforsamlings resolution om dette spørgsmål; er imidlertid yderst foruroliget over den dramatiske stigning i antallet af henrettelser i visse lande; opfordrer indtrængende EU og dets medlemsstater til i alle internationale fora at forsvare afskaffelsen og slå til lyd for, at denne holdning støttes i bredest muligt omfang;